AFGØRELSE Nr. 3/97 TRUFFET AF AVS/EF-TOLDSAMARBEJDSUDVALGET af 15. september 1997 om undtagelse fra definitionen af begrebet »varer med oprindelsesstatus« for at tage hensyn til Fiji's særlige situation, for så vidt angår produktionen af tunfiskekonserves (HS-position ex 16.04) (97/652/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EF-konvention, undertegnet i Lomé den 15. december 1989 og revideret ved den aftale, der blev undertegnet på Mauritius den 4. november 1995, særlig artikel 31, stk. 1-10, i protokol nr. 1, og

ud fra følgende betragtninger:

Der kan indrømmes undtagelser fra de oprindelsesregler, der er omhandlet i nævnte protokol, når udviklingen af bestående industrier eller oprettelsen af nye industrier berettiger hertil;

i artikel 31, stk. 8, i protokol nr. 1 fastsættes der en særlig procedure for undtagelser vedrørende tunfiskekonserves og tunfiskefileter; der indrømmes automatisk undtagelser for tunfiskekonserves inden for et årligt kontingent på 4 000 tons og for tunfiskefileter inden for et årligt kontingent på 500 tons;

Fiji, Mauritius, Senegal og Papua Ny Guinea har allerede fået tildelt en undtagelse på grundlag af artikel 31, stk. 8, for en mængde på 4 000 tons tunfiskekonserves for 1997, og en årlig mængde på 3 000 tons fra den 1. januar 1998 til den 29. februar 2000 (afgørelse nr. 2/93 (1), 3/93 (2), 2/96 (3) og 2/97 (4) truffet af AVS/EF-Toldsamarbejdsudvalget); den resterende mængde af det årlige kontingent, der er til rådighed under den automatiske undtagelsesordning, udgør derfor 1 000 tons om året fra 1998;

staterne i Afrika, Vestindien og Stillehavet (AVS-staterne) forelagde den 29. april 1997 en anmodning fra Fijis regering om undtagelse fra oprindelsesreglerne i nævnte protokol for tunfiskekonserves og tunfiskefileter, der produceres af nævnte land i perioden fra den 1. juni 1997 til den 29. februar 2000, for en mængde på 3 000 tons om året;

denne anmodning vedrører en større mængde end den kontingentrestmængde på 4 000 tons, som omfattes af den automatiske undtagelsesordning; proceduren i ovennævnte artikel 31, stk. 1-7, finder derfor anvendelse; i henhold til nævnte procedure kan der ikke bevilges undtagelser, hvis dette kan medføre alvorlig skade for virksomheder i Fællesskabet; dette ville blive tilfældet, hvis der blev bevilget en yderligere undtagelse, dvs. ud over de mængder, som den automatiske undtagelsesordning omfatter; Fællesskabets konservesindustri befinder sig i en særdeles udsat position; lønomkostningerne udgør et vigtigt element i prisansættelsen; yderligere markedsføring af produkter fra lande med lav arbejdsløn vil medføre en fordrejning af konkurrencen og medføre alvorlig skade på Fællesskabets tunfiskekonservesindustri; dette gælder ikke mindst på nuværende tidspunkt, hvor Fællesskabets marked er inde i en stagnation, der rammer nogle medlemsstater hårdere end andre;

det følger derfor, at der på grundlag af artikel 31, stk. 8, kun kan indrømmes Fiji undtagelse for en mængde på 1 000 tons om året fra den 1. januar 1998 til den 31. december 1999, og for en mængde på 167 tons fra den 1. januar 2000 til den 29. februar 2000 -

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i listen i bilag II til protokol nr. 1 til fjerde AVS/EF-konvention anses tunfiskekonserves henhørende under HS-position ex 16.04, som fremstilles i Fiji af fisk uden oprindelsesstatus, for at have oprindelse i disse stater på de i denne afgørelse anførte betingelser.

Artikel 2

Den i artikel 1 omhandlede undtagelse gælder for de i bilagene til denne afgørelse anførte mængder, der udføres fra Fiji i perioden fra den 1. januar 1998 til den 29. februar 2000.

Artikel 3

De i artikel 2 omhandlede mængder forvaltes af Kommissionen, som træffer alle administrative foranstaltninger, der er nødvendige for en effektiv forvaltning heraf.

Når en importør i en medlemsstat forelægger en angivelse om overgang til fri omsætning, ledsaget af en anmodning med henvisning til denne afgørelse, og toldmyndighederne har antaget angivelsen, giver den pågældende medlemsstat Kommissionen meddelelse om, at den ønsker at trække den pågældende mængde på kontingentet.

Anmodninger om træk tilsendes straks Kommissionen med oplysning om angivelsens antagelsesdato.

Kommissionen tillader træk i kronologisk orden på grundlag af de datoer, hvor toldmyndighederne i medlemsstaterne har antaget angivelserne om overgang til fri omsætning, sålænge den disponible restmængde tillader dette.

Udnytter en medlemsstat ikke de mængder, den har trukket, tilbagefører den snarest muligt mængderne til kontingentet.

Anmodes der om en større mængde end kontingentets restmængde, tildeles mængderne forholdsmæssigt. Kommissionen underretter medlemsstaterne om, hvor store mængder der er trukket.

Medlemsstaterne sikrer, at importørerne har vedvarende og lige adgang til kontingentets restmængde.

Artikel 4

EUR.1 certifikater, der udstedes i medfør af denne afgørelse, skal i rubrik 7 indeholde følgende angivelse:

»Undtagelse - afgørelse nr. 3/97«.

Artikel 5

AVS-staterne, medlemsstaterne og Fællesskabet træffer hver især nødvendige foranstaltninger til gennemførelse af denne afgørelse.

Artikel 6

Denne afgørelse træder i kraft på dagen for vedtagelsen.

Denne afgørelse anvendes fra den 1. januar 1998.

Udfærdiget i Bruxelles, den 15. september 1997.

På AVS/EF-Toldsamarbejdsudvalgets vegne

J. CURRIE

A. NTIM ABANKWA

Formænd

(1) EFT L 242 af 28. 9. 1993, s. 26.

(2) EFT L 242 af 28. 9. 1993, s. 27.

(3) EFT L 243 af 24. 9. 1996, s. 41.

(4) Se side 5 i denne Tidende.

BILAG

FIJI

>TABELPOSITION>